정조 23년
僉知崔世澤疏曰伏以臣跡賤草莽景迫桑楡無他材能粗解農務嘗以爲衣食之原在於男耕女織故臣於稼穡備經艱難者已近八十年矣臣之子孫長於耕耘者殆過九十人矣是故農於臣家便成箕裘之業容或有自覺之妙已驗之術也而此特施之家耳安敢曰有補於國乎雖然臣必欲一言進者誠有所感焉昨年五六月之亢旱也秧則枯矣時則愆矣哀我民生遑遑焉嗷嗷焉無計圖生束手待死而已矣聖敎特降其於未付之田已陳之壠各以所宜穀代播勸播而竝蠲其稅此令一出民皆攢手感祝出力奔走或播以晩稷或播以木麥而只恨其節晩難保其西成矣及秋而日㬉霜退風順露滋所謂晩播晩移者擧皆實穎實栗民於是擧欣欣然相告曰此則聖主之賜也自今爲農者莫若師吾王師吾王災可以爲祥歉可以爲豐是知我殿下粒烝之念憫農之誠格天而天佑感神而神助矣逮夫今日又追耕耤之典特頒明農之音一札十行規劃纖悉大而綱領旣擧細而條目畢張雖以此爲農家之大全何所不備何所不盡而猶或慮毫釐之差至有此芻蕘之詢則在臣庶仰體之道曷敢以管窺蠡測之嫌而不效其一得之見耶臣於平日私自料理則於水功而可興者三也於穡事而已驗者五也而亦庶乎有裨於勸農之一端故乃敢枚擧而悉陳之夫水旱之災在天溝洫之治在人而天不可必也則當盡其在人者而已人情喜於食稻而東人尤甚故挽近以來稻田則益廣水利則漸縮雖不甚旱輒至告歉則爲今急務者莫如水功也夫水功之興其道有三而引川而開渠者上也修隄而滀潦者次也雖未及盛行而水車又其次也夫引川而開渠者俗所謂垘也近來爲此者擧世皆是則臣未知何處尙有餘地乎苟上有長流之川下有可稻之野則此與引涇之渠決漳之灌雖有大小之異而其利則等耳臣竊料八域之內非無可爲之地而役鉅而財不逮則必難於興作材短而謀不臧則亦何以營辦乎苟得其人而善相其地因川之不息鑿渠而利導則西門豹之分河爲渠可復見於今日南陽守之引泉通溝豈專美於古昔哉但念世之爲垘者不審其地脈不察其土性方其開渠之際地有巖石而椎鑿莫施則止之矣雖於開渠之後野有沙礫而漏如甑汲則廢之矣此則無他非其人故也如其不然而有是川有是野而細覘其地脈土性而爲之渠則水不待滀而有餘苖不待雨而自浸豈不美哉至於修隄而滀潦者亦惟曰築之堅鑿之深滀之預而已築之不堅則易洩鑿之不深則易涸滀之不預則必不免臨渴掘井也一隄之水泄於蟻孔者古人之語也則其築也不得不堅也水在地中而接於九泉之氣者雖大旱而不能致其涸則其鑿也不得不深也其築旣堅其鑿旣深然後其所以預滀者亦有竗方焉必於隄之上旁多開引潦之溝使雨水之湊隄如江河之注海則滀不待滀而自滀矣且於夏秋之間雖有溝澮皆盈之水而農夫則以爲是水也無用於鋤稻之後有妨於刈稻之時必也疎而放之而不知今秋無用之水終爲明春有功之物臣則以爲欲備明年不虞之旱則必取今年無用之水秋雨而滀之雪瀜而滀之春雨而又滀之自秋至春無時不滀必致其盈盈可也但此異於有源之水無以應無限之漑矣臣嘗以一小隄觀之則隄水雖滿僅可浸十頃之稻而其下稻田則不啻百頃之多故及其旱而灌之也譬如一杯水之救一車薪之火而隄則已涸矣民見其如是也以爲有隄無益而不知其稻田之多而致此也我東隄政之廢弛豈非以此故耶周禮不云乎稻人掌稼下地夫地之有高下燥濕地之勢也因其勢而田之可稻者稻之可稷者稷之則此所謂因地之利也東民則不然擧皆貴粳稻而賤黍稷苟有一隄一陂於上則無論高下燥濕而必皆作稻田於其下又必曰乾播之鋤役倍於揷秧水付之人功難於注秧必以移秧爲第一策則隄水之難爲功必然之理也趙有白公之渠而曰漑田五千頃唐有句城之陂而曰漑田八百頃是知灌漑之闊狹係於陂渠之大小今若以有限之水應無限之漑則其涸可待其利安在臣之愚見則欲修隄政先修田政就其甚高甚燥處而或以稻乾播或以稷代播只就其稍濕稍下處而或使之付種或使之移秧如是之後量其田而設其隄使隄之廣深稱田之多少滀於當滀之時漑於當漑之地而必也急於滀而略於漑然後水有餘力而民蒙其利矣雖然川渠也隄滀也則此皆已行之事不過仍舊而興廢而已前日之所未行而爲今之可行者其惟水車乎昔我孝宗大王下敎於廟堂曰昔行燕瀋之路諦觀稼穡之事灌漑之用莫如水車而我國專昧此制今下其制於廟堂審其便否傳布外方以爲勸農之助臣未知其後何不盛行而其爲切於水功則此其可有而不可無者也夫水車者激以行之之器也昔杜預之鎭荊州也激滍水而浸原田公私同利夫原田高田也而曰浸原田則其激而行之可知也我東方以高田爲稻田者幾乎十分之四五而川渠之所不及隄水之所不支也若以水車隨其所宜行而行之或用之溪澗邊原田或用之江湖上原田則其爲利也奚但勝於無而已乎桔橰之爲用直勝於瓢勺耳猶且用之則況此水車之倍蓰於桔橰者乎但此車非巧則難制無財則難辦亦在於自官而董之何如耳至若臣所謂己驗者五也則東俗以水田爲畓而田畓參半之地則水旱不能爲之竝害故歉年常少而在峽則歉於水在野則歉於旱然則居不擇非山非野之土時不過一雨一暘之歲則何以爲農而免其歉乎臣竊觀一頃之中尙有東畔濕西畔燥一阡之內亦有上頭瘠下頭沃則地雖峽也而豈必全無衍沃處也地雖野也而豈必全無高燥處乎特以峽農則狃於種粟野農則狃於種稻而不知其竝行也臣於是參酌而商量居則野也而就其稍高處而種之火粟就其稍濕處而種之山稻沙土則種之以東豆與菁浦泥則種之以江稷與糖牟麥於膏腴之地木花於堅實之土相其所宜試之各種則蓋亦成者多而不成者少旱則資於粟田水則資於稻田有山野之兼濟而無水旱之竝害此臣之自覺而己驗者一也所惡於農者莫如惰也彼晩出而早歸乍作而旋輟者未有不荒其田而廢其農者也衛風之詩曰星言夙駕稅于桑田唐人之咏曰雨足高田白披簑半夜耕此蓋見古之董田勤而服田亦勤也臣嘗以是而飭僮僕日必晨作而昏息則二人可兼三人之役二日可做三日之事而使家家而如是邑邑而如是則二家可兼三家之穡二邑可竝三邑之農矣此臣之自覺而己驗者二也且彼操弓者止於操弓操觚者止於操觚自以爲得所欲而科宦數也未必人人皆得而終失所圖則將何所食乎況彼居鄕而不文不武者自稱土班羞與農伍惟博奕是戲惟餔啜是謀非徒自惰於農農人亦或有效其惰者矣豈不惜哉歷山之稼莘野之耕尙矣何論而賢如曾子而耘瓜高如淵明而種秫徐孺子人傑也而自耕而食力董邵南孝子也而朝耕而夜讀是皆不及於吾東之兩班而爲此哉臣嘗引此而戒子孫使之度才量力兼修士農之業則其優者能晝耕而夜讀二子一孫已擢於蓮榜其次春夏作農而秋冬讀書此猶不能則直緣南畝一室之內蓋無游食之人而農功得以無不逮矣此臣之己覺而自驗者三也民事不可緩也人或謂不如待時優游度日興作臨時則力屈事滯期則已愆矣臣則以爲春分前耕牟立夏前種綿寒露前六十日而藝木麥者雖是農候之當然而嚮在己亥之歲冬暖如春無凍可解驚蟄未屆牟耕已訖而麥果大熟則春耕當以解凍爲期而勿拘於春分可也木綿之爲物好暵而惡濕泥耕則土膠而難芽暵耕則土解而易萌雖於立夏前十數日而苟其不雨而可耕則耕之可也寒露之降早晩遲速有未可必則木麥之耕亦何可限以六十日乎七十日可也八十日亦可也如或只知星鳥而東作星龍而畢務則恐不無愆期失業之弊矣是故臣嘗不拘星曆而先審氣運未及天時而先修人事則功無未逮之歎而穀有早熟之美矣此臣之自覺而己驗者四也膏壤沃野固美矣而如其瘠薄則養穀之道莫先於糞壤而糞豈其多乎哉屢度反耕以解土塊使居上者復下居下者復上冬雪而致凍春陽而致焦則土性軟而地力腴其效與糞壤等而反復勝焉臣嘗試之一耕二耕至於三四耕則四耕者勝於三耕三耕者勝於二耕二又勝於一而是耕也多多益善也此臣之自覺而己驗者五也凡此五者皆臣之施諸家者而善推之則其於一國之農者庶或爲萬一之助矣臣卽廣州民也廣州之土宜固嘗有稔知者而其於他邑他道之山沿饒瘠臣何敢妄陳乎然而在昔三代之時大司徒以土宜之法辨十有二壤之物而知其種遂人又以土宜敎氓稼穡而此皆就其大處而相其宜如兗州之宜桑荊州之宜橘是耳至於逐壠而覘其宜隨畝而驗其宜則惟在於農夫之備嘗耳農夫之相土也不惟視其品必也試之穀今年種某穀而不成則明年種以他穀然且不成則又明年又種以他穀其來旣久其驗自明則相土之宜不宜雖有知者恐不如農夫之老者矣夫田不自闢闢者人也苟人之勤也則百務皆興如其不勤則三農便廢而竊觀世間勤者常少不勤者常多苟有勤者而董之率之先之勞之則亦庶乎從之矣而使農夫勤於服田者田畯保介之責也使田畯保介勤於董田則又是守宰之任也上行下效捷於影響則何患於人事之不修乎苟人事之克修則天時之不違地利之不遺有不足道矣而水功之興作從可謀矣嗚呼臣卽一老農耳身在畎畝日迫崦嵫顧今田事已聽於子則至於時務豈無其人乎然而顧堯民含哺鼓腹之樂寔由於粒烝之澤則逮漢氓扶杖聽詔之日烏得無獻曝之願乎臣於昨年丑月承覽聖綸不勝感激卽草一疏欲上未上之際遽遘輪疾沈淹數朔幸而得蘇今雖已後懷不能已卒進其說伏願殿下憐其愚而察其情赦其罪而采其言臣無任云云省疏具悉所陳皆有意見許令廟堂粘啓稟處